钦定古今图书集成/明伦汇编/官常典/第761卷 > 陈泰来 曹志明
## 钦定古今图书集成/明伦汇编/官常典/第761卷 > 陈泰来 曹志明

按《明外史詹兆恒传》：“泰来，字刚长，江西新昌人。崇祯
四年进士。由宣城知县入为户科给事中。十五年冬，
都城戒严，泰来陈战守数策。总督赵光抃言：泰来与
同官荆祚永素晰边情，行间奏报，宜敕二臣参预。报
可。泰来又自请假兵一万，肃清辇毂。帝壮之，即改授
兵科，出视诸军战守方略，召对中左门。至军中奏界”
岭失事状，劾副将柏永镇论死。以功，迁吏科右给事
中，乞假归。福王时，起刑科左给事中，不赴。后唐王擢
为太仆少卿，与万元吉同守赣州。再擢右佥都御史，
提督江西义军。李自成败走武昌，其部下散掠新昌
境，泰来大破之。初，益王起兵建昌，泰来欲从之，同邑
按察使漆嘉祉、举人戴国士持不可。已而新昌破，国
士出降，泰来恶之。会上高举人曹志明等兵起，泰来
与相结。随攻取上高、新昌、宁州，杀国士妻子，遂取万
载。已而新昌受逼，守将出降，泰来走界埠。志明等从
上高移军会之，进攻抚州，兵败，皆死。